Biztonsági rést találtak az egyik windowsos AMD illesztőprogramban. A fejlesztők azonnal javították a hibát, erősen ajánlott az mihamarabbi frissítés!

A Cisco Talos kutatócsoportja négy kihasználható biztonsági rést is talált az AMD “ATIDXX64.DLL” nevű illesztőprogramjában. Mind hatással van a windowsos VMWare Workstation működésére – írja a kutatócsoport jelentése.

Gyakorlatban ez annyit tesz, a hackerek könnyedén visszaélhetnek a biztonsági résekkel és rosszindulatú fájlokat juttathatnak a rendszerünkbe a hibák miatt. De akár DoS támadásokat is elszenvedhetünk, vagy az operációs rendszerünk is bánhatja a külső beavatkozást.

A kutatócsoport kiemelte, az összes sebezhetőség magas biztonsági kockázattal jár, mivel egy távoli, nem hitelesített támadó kihasználhatja őket. Sem a Talos, sem az AMD nem tud olyan esetről, ahol kihasználták volna a kritikus hibát.

A kiadó gyorsan reagált a hírre, és készített egy hotfixet. Ajánljuk a felhasználóknak, hogy frissítsék a 15.5.1 verziót a 20.1.1-es verzióval, amely már elérhető a Radeon Software Adrenalin 2020 Editionben!